मोमबत्ती-साबुन-परफ्यूम बेचने से हुई शुरू,नासा के साथ स्पेस टूथपेस्ट पर कर रही काम
Colgate Toothpaste - Know About Its Branding and Marketing Model. ब्रांड्स से भरी इस दुनिया में कुछ ब्रांड ऐसे हुए, जो उसके मूल प्रोडक्ट का पर्याय बन गए। उन्हीं कुछ ब्रांड्स में से एक है…कोलगेट। दुनिया की सबसे बड़ी और पहली कमर्शियल टूथपेस्ट कंपनी। इसके प्रोडक्ट दुनिया के हर कोने में आपको मिल जाएंगे।
ब्रांड्स से भरी इस दुनिया में कुछ ब्रांड ऐसे हुए, जो उसके मूल प्रोडक्ट का पर्याय बन गए। उन्हीं कुछ ब्रांड्स में से एक है…कोलगेट। दुनिया की सबसे बड़ी और पहली कमर्शियल टूथपेस्ट कंपनी। इसके प्रोडक्ट दुनिया के हर कोने में आपको मिल जाएंगे। लेकिन क्या आप जानते हैं कि 200 से भी ज्यादा साल पुरानी इस टूथपेस्ट कंपनी की शुरूआत टूथपेस्ट बनाने से नहीं हुई। अपने शुरुआती दौर में कंपनी कोलगेट नाम से ही साबुन-मोमबत्ती-परफ्यूम बनाया करती है। लेकिन आज यही कोलगेट भारत और अमेरिका की सबसे लोकप्रिय टूथपेस्ट मेकर है। भारत में ‘ब्रांड इक्विटी मोस्ट ट्रस्टेड ब्रांड्स’ की सूची में टॉप-5 में रह चुकी कोलगेट के पूर्व सीईओ राम राघवन कहते हैं कि कोलगेट की सफलता का राज बदलाव है। फिलहाल कंपनी अपने टूथपेस्ट ट्यूब में बदलाव करने की वजह से चर्चा में है। कोलगेट रिसाइक्लेबल टूथपेस्ट ट्यूब बना रही है। जो पहले के मुकाबले 16% हल्के होंगे और इनमें 16% कम प्लास्टिक का इस्तेमाल होगा।
आज मेगा एम्पायर में जानिए कोलगेट के सफल होने के पीछे की कहानी… 
न्यूयॉर्क में साबुन-मोमबत्ती-परफ्यूम बेचने से हुई शुरुआत
इंग्लैंड में जन्मे विलियम कोलगेट शुरू से ही बिजनेसमैन बनना चाहते थे। इसी उद्देश्य से वो कम उम्र में ही अमेरिका आ गए। फिर साल 1806 में उन्होंने अपने नाम से ही कोलगेट कंपनी बनाई। शुरूआत में इस कंपनी के बैनर तले न्यूयॉर्क में साबुन, मोमबत्तियां और परफ्यूम बेचने लगे। हालांकि उन्हें इस बिजनेस से ज्यादा मुनाफा नहीं हो पा रहा था। 1857 में विलियम की मृत्यु के बाद उनके बेटे सैमुअल कोलगेट ने बिजनेस को आगे बढ़ाया। मुनाफा नहीं दिखा तो बेटे ने 1873 में टूथपेस्ट बनाने का बिजनेस शुरू कर दिया।
पहले कोलगेट घी जैसे डब्बों में पैक होकर आता था
कोलगेट का टूथपेस्ट तो बन गया था। लेकिन मशीनों का उस वक्त न होना इसकी पैकिंग के लिए समस्या बना। फिर एक दिन सैमुअल ने घी के डब्बों को देखा तो टूथपेस्ट को डिब्बों में रखकर बेचना शुरू किया। धीरे-धीरे जब बिजनेस चलने लगा तो पैकेजिंग में सुधार हुआ। टूथपेस्ट को ट्यूब में रखकर लॉन्च किया गया। साल 1896 में जब टूथपेस्ट ट्यूब में आया तो इसको इस्तेमाल करना आसान हो गया। लोगों के बीच इसकी पॉपुलैरिटी बढ़ गई। इसी पॉपुलैरिटी को देख साल 1928 में साबुन बनाने वाली Palmolive नाम की कंपनी ने कोलगेट को खरीद लिया और 1953 में इसका नाम बदलकर Colgate-Palmolive हो गया।
फ्री सैंपल मार्केट स्ट्रेटजी से बना दुनिया का नंबर-1 ब्रांड 
कोलगेट को तेजी से अमेरिका के मार्केट में फैलना था। इसी के तहत 1911 में एक मार्केटिंग स्ट्रेटजी अपनाई। स्कूल्स और डेंटिस्ट्स को 20 लाख टूथपेस्ट के फ्री सैंपल बांटे। इसी के बाद 1930 में कोलगेट अमेरिका के शेयर बाजार में लिस्ट हो गई, वहीं भारत में यह 1937 में लिस्टेड हुई। पाकिस्तान में नेशनल डिटर्जेंट लिमिटेड नाम से 1977 में लिस्टेड हुई। आज कोलगेट 200 से ज्यादा देशों में मौजूद है।अमेरिका में जब दूसरे
ब्रांड आए तो इनोवेशन का तरीका अपनाया 
कुछ ही सालों में कोलगेट अमेरिका में मार्केट लीडर बन गया। लेकिन फिर एंट्री हुई P&G कंपनी के टूथपेस्ट की, जिससे कोलगेट को कड़ी टक्कर मिली। दरअसल, P&G फ्लोराइड वाला टूथपेस्ट लेकर आई। 1955 में ये टूथपेस्ट इतना मशहूर हुआ कि इसने कोलगेट को पछाड़ दिया। ऐसे में कोलगेट को अपनी रणनीति बदलने पर मजबूर होना पड़ा। उसे समझ आ गया कि अगर मार्केट में टिकना है तो लगातार कुछ नया इनोवेट करना पड़ेगा। इसके बाद कोलगेट ने भी 1964 में फ्लोराइड वाला टूथपेस्ट लॉन्च किया। कंपनी ने एक के बाद एक कई प्रयोग किए जिसमें टूथपेस्ट में नमक से लेकर मिंट तक शामिल करना था।
भारत में सफल होने के लिए गांव-गांव तक मजबूत नेटवर्क बनाया
भारत में एंट्री के साथ ही कंपनी ने गांव तक मजबूत नेटवर्क बनाया। कंपनी चाहती थी कि कोलगेट हर घर में पहुंचे। इसने अपनी पैकिंग में लाल रंग हाइलाइट किया ताकि दुकानों में यह अलग दिखे। स्कूल में फ्री डेंटल चेकअप और सैंपल देकर घरों में जगह बनाई। स्माइल कैंपेन के अलावा कोलगेट बड़े आयोजनों में मुफ्त सैंपल बाटती रही। बाजार में पैठ बनाने के लिए कोलगेट ने अधिग्रहण भी किए। 1960-70 के दशक में कोलगेट का मुकाबला फोरहन्स टूथपेस्ट से था, लेकिन आज यह ब्रांड कहीं भी नहीं है। फिर बाद में बिनाका बाजार में आया, जो बाद में सिबाका हुआ, जिसे बाद में कोलगेट ने खरीद लिया। भारत में दांतों की देखभाल से जुड़ा बाजार आज 15 हजार करोड़ रुपए के आसपास का है। इसमें भी टूथपेस्ट की बिक्री सबसे ज्यादा है और कोलगेट करीब 50 प्रतिशत मार्केट शेयर के साथ लीडर बनी हुई है।
कंपनी का रिसर्च से ज्यादा मार्केटिंग पर रहता है ध्यान
जानकारों के अनुसार ओरल केयर के बाजार में टेक्नोलॉजी रुकावट नहीं है, यहां टक्कर मार्केटिंग की है और इसमें कोलगेट ने हमेशा से बाजी मारी। कोलगेट की 1980 में भारतीय बाजार में अच्छी-खासी पकड़ थी फिर क्लोज-अप आया और इसने टूथपेस्ट का रंग-रूप और स्वाद का अहसास पूरी तरह बदल दिया। इससे कोलगेट की रातों की नींद उड़ गई। शुरुआत से ही कोलगेट प्रतिस्पर्धियों के प्रोडक्ट लॉन्च का इंतजार करती है, अगर उनका प्रोडक्ट सफल है तो वह उसी सेगमेंट में अपने प्रोडक्ट लॉन्च कर देती है। इसलिए कंपनी रिसर्च पर बहुत ज्यादा पैसा खर्च नहीं करती, ब्रांड रिकॉल वैल्यू के कारण लोग खुद-ब-खुद कोलगेट के प्रोडक्ट खरीद लेते हैं। इन सालों में बाकी ब्रांड्स से मुकाबला करने के लिए कोलगेट ने सब-ब्रांड्स जैसे कोलगेट जैल, कोलगेट सेंसिटिव, कोलगेट हर्बल, कोलगेट एक्टिव साल्ट और कोलगेट टोटल, कोलगेट डायबिटिक्स आदि लॉन्च किए।
स्पेस में भी अंतरिक्ष यात्री कर सकेंगे कोलगेट टूथपेस्ट का इस्तेमाल 
कोलगेट ने नासा के साथ पिछले साल एक एग्रीमेंट साइन किया। इसके तहत नासा की मदद से कोलगेट अपनी रिसर्च टीम को स्पेस में भेज वहां की ओरल हाइजीन को समझेगा। इसके लिए पूर्व अंतरिक्ष यात्री डॉ कैडी कोलमैन को कोलगेट का सलाहकार बनाया गया है। इसकी मदद से जल्द ही एस्ट्रोनॉट्स भी कोलगेट का इस्तेमाल माइक्रोग्रैविटी वाले स्पेस में ट्रैवलिंग के दौरान कर पाएंगे। कुल मिलाकर इस एग्रीमेंट के तहत कोलगेट का पूरा जोर एक ऐसा टूथपेस्ट बनाने का है, जिसे स्पेस में कम पानी का इस्तेमाल कर भी दांतों का ख्याल रखा जा सके।